**Ministru kabineta rīkojuma projekta „Par valsts akciju sabiedrības “Latvijas Valsts radio un televīzijas centrs” vispārējo stratēģisko mērķi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir atbilstoši Publiskas personas kapitāla daļu un kapitālsabiedrību pārvaldības likuma (turpmāk – Likums) 4.panta pirmās daļas un 7.pantam noteikt valsts akciju sabiedrības “Latvijas Valsts radio un televīzijas centrs” vispārējo stratēģisko mērķi.  Projekts stāsies spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma 57.pants nosaka, ka vidēja termiņa darbības stratēģiju izstrādā, ņemot vērā publiskas personas augstākās lēmējinstitūcijas noteiktos kapitālsabiedrības vispārējos stratēģiskos mērķus, savukārt Likuma 1.panta pirmās daļas 14.punkts nosaka, ka publiskas personas augstākā lēmējinstitūcija attiecībā uz valsts kapitāla daļu un kapitālsabiedrību pārvaldību ir Ministru kabinets (turpmāk – MK) un ka vispārējie stratēģiskie mērķi ir publiskas personas augstākās lēmējinstitūcijas noteikti kapitālsabiedrības mērķi, kurus publiska persona vēlas sasniegt ar līdzdalību kapitālsabiedrībā un kuri izriet no tiesību aktiem un politikas plānošanas dokumentiem.  Vispārējais stratēģiskais mērķis ir jānosaka, lai valsts akciju sabiedrība “Latvijas Valsts radio un televīzijas centrs” (turpmāk – LVRTC) varētu to ietvert vidējā termiņa stratēģijā. Atbilstoši Likuma 4.panta pirmajai daļai un 7.pantam ir jānosaka LVRTC vispārējais stratēģiskais mērķis. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | LVRTC ir valsts kapitālsabiedrība, kuras 100% kapitāla daļas pieder valstij, Satiksmes ministrijas personā. LVRTC ir reģistrēta komercreģistrā ar reģistrācijas numuru 40003011203, juridiskā adrese – Ērgļu iela 14, Rīga, Latvija LV-1012.  LVRTC ir viens no vadošajiem elektronisko sakaru komersantiem Latvijā, galvenais radiofonijas un televīzijas programmu zemes apraides tīkla operators valstī, nodrošina kvalitatīvus un drošus telekomunikāciju risinājumus Latvijā pārstāvētajiem elektronisko sakaru komersantiem, kuri nodrošina mobilo sakaru, interneta un telekomunikāciju pakalpojumus, elektronisko sakaru pakalpojumus valsts institūcijām, kā arī virkni deleģēto uzdevumu izpildi.  LVRTC darbības virzieni ir radio un televīzijas programmu pārraidīšana, uzticamības un elektroniskās identifikācijas pakalpojumu, datu pārraides, datu centru, mākoņpakalpojumu un infrastruktūras nomas pakalpojumu sniegšana. LVRTC ir galvenais radio un televīzijas programmu zemes apraides tīkla operators Latvijā un tam pieder vērienīgs optiskais tīkls visā Latvijas teritorijā.  LVRTC ir SIA “Latvijas Mobilais Telefons” (Ropažu iela 6, Rīga, LV-1039, Latvija) 23% kapitāldaļu īpašnieks.  LVRTC misija ir veidot un uzturēt atvērtu, uzticamu un ilgtspējīgu elektronisko sakaru vidi, lai nodrošinātu iespēju Latvijas iedzīvotājiem būt informētiem, brīviem un neatkarīgiem savos lēmumos.  Valsts līdzdalība un valsts līdzdalības pārvērtēšana LVRTC  Saskaņā ar Likuma 7.panta pirmo daļu publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Likuma 4.panta nosacījumiem. Šo prasību nepiemēro, ja likumā ir noteikts, ka attiecīgās kapitālsabiedrības kapitāla daļas vai akcijas nav atsavināmas.  Ņemot vērā, ka LVRTC akcijas saskaņā ar Elektronisko plašsaziņas līdzekļu likuma 13.panta pirmās prim daļu nedrīkst atsavināt, publiskai personai nav jāveic tās tiešās līdzdalības kapitālsabiedrībā un atbilstības Likuma 4.panta nosacījumiem izvērtēšana.  LVRTC vispārējā stratēģiskā mērķa noteikšana:  LVRTC salīdzinošās priekšrocības un unikalitāte:   * LVRTC ir vienīgā 100% valstij piederošā, neprivatizējamā kapitālsabiedrība, kuras pamatdarbība un kompetence ir elektronisko sakaru pakalpojumi; * LVRTC ir kapitālsabiedrība, kuras akcijas saskaņā ar Elektronisko plašsaziņas līdzekļu likuma 13.panta pirmās prim daļas noteikumiem nedrīkst atsavināt. Likumā ietvertā norma ir noteikta, ievērojot LVRTC infrastruktūras un saimnieciskās darbības ietekmi uz valsts drošības un suverenitātes aspektiem; * LVRTC pieder un tā ekspluatē augstāko torni Eiropas Savienībā (368.5m), kas vienlaicīgi ir lielākais elektronisko sakaru komersantu, kuri nodrošina datu pārraides pakalpojumus, kolokācijas, datu plūsmu apmaiņas punkts Baltijas valstīs; * LVRTC īpašumā vienlaicīgi ir A, B un C kategoriju valsts kritiskās infrastruktūras objekti; * LVRTC ir vienīgā kapitālsabiedrība, kas visā Latvijas Republikas teritorijā nodrošina radio un televīzijas apraides pakalpojumus; * LVRTC ir vienīgā valsts kapitālsabiedrība, kurai Rīgas pilsētas teritorijā un citviet Latvijas Republikā pieder ievērojama optisko kabeļu kanalizācijas infrastruktūra, kas ir pamata elements dažādos informācijas un komunikācijas tehnoloģiju risinājumos; * LVRTC pieder viens no lielākiem optisko datu tīkliem Latvijas Republikā, tajā skaitā jūras optiskā kabeļlīnija Ventspils - Gotlande; * LVRTC infrastruktūrā ir apjomīgi 1., 2. un 3. līmeņa datu centri; * LVRTC sniedz unikālus kiberdrošības pakalpojumus valsts sektoram; * LVRTC ir vienīgais kvalificētais uzticamības un elektroniskās identifikācijas pakalpojumu sniedzējs Latvijas Republikā.   Saskaņā ar Valsts pārvaldes iekārtas likuma 40.panta pirmo un otro daļu publiska persona var deleģēt privātpersonai un citai publiskai personai pārvaldes uzdevumu, ja privātpersona attiecīgo uzdevumu var veikt efektīvāk. Vairākas valsts iestādes ir deleģējušas LVRTC veikt dažādus valsts pārvaldes uzdevumus. LVRTC pilda arī ar normatīvajiem aktiem uzdotus valsts pārvaldes uzdevumus, nodrošinot valsts mēroga elektroniskos sakarus un informācijas tehnoloģijas, tajā skaitā kritisko infrastruktūru, kura jau tagad tiek izmantota pakalpojumu (tai skaitā arī informācijas un sakaru drošības pakalpojumu) sniegšanai valsts iestādēm gan Latvijā, gan ārzemēs (piemēram, elektronisko sakaru pakalpojumu nodrošināšanai Latvijas vēstniecībām citās valstīs, sākot ar 01.01.2020.). LVRTC, izmantojot tās rīcībā esošos resursus, nodrošina šādu uz normatīva akta vai deleģēšanas līguma pamata deleģējumu izpildi:   1. veic ārkārtas situāciju valsts elektronisko sakaru tīkla izveidi un uzturēšanu (nodrošināšanu), tajā skaitā nodrošinot ārkārtas situāciju valsts elektronisko sakaru tīkla pieslēgumu starptautisko organizāciju un citu juridisko personu tīkliem saskaņā ar normatīvajos aktos noteikto (Elektronisko sakaru likuma 5.panta pirmās daļas 1. un 2.punkts un otro daļu, 25.1 panta pirmo daļu, Ministru kabineta instrukciju (instrukcija ir informācija dienesta vajadzībām). Saskaņā ar Ministru kabineta 2019.gada 9.jūlija rīkojumu Nr.344 “Par ārkārtas situāciju valsts elektronisko sakaru tīkla izbūves un elektronisko sakaru pakalpojumu centra izveides deleģēšanu valsts akciju sabiedrībai “Latvijas Valsts radio un televīzijas centrs”” starp LVRTC un Satiksmes ministriju tuvākajā laikā tiks parakstīts deleģēšanas līgums par ārkārtas situāciju valsts elektronisko sakaru tīkla izveidi un uzturēšanu (nodrošināšanu) uz 15 gadiem – no 2020.gada 1.janvāra līdz 2035.gada 31.decembrim; 2. reģistrē domēna vārdu "gov.lv" lietojumu un pārrauga tā lietojumu. Deleģējums tiek veikts saskaņā ar Ministru kabineta 2007.gada 6.marta noteikumu Nr.171 „Kārtība, kādā iestādes ievieto informāciju internetā” 31.punktu; 3. LVRTC atbilstoši Elektronisko plašsaziņas līdzekļu likuma 13.panta pirmajai daļai nodrošina:  * to elektronisko plašsaziņas līdzekļu radio programmu izplatīšanu analogajā formātā, kuriem nav savu tehnisko izplatīšanas līdzekļu; * sabiedriskā elektroniskā plašsaziņas līdzekļa radio programmu izplatīšanu valsts teritorijā analogajā formātā; * sabiedriskā elektroniskā plašsaziņas līdzekļa televīzijas programmu, komerciālo nacionālo un reģionālo plašsaziņas līdzekļu bezmaksas televīzijas programmu nepastarpinātu izplatīšanu visā valsts teritorijā ar zemes raidītājiem, slēdzot līgumus ar attiecīgajiem nacionālajiem un reģionālajiem elektroniskajiem plašsaziņas līdzekļiem; * maksas televīzijas programmu izplatīšanu šā likuma 72.panta pirmajā daļā noteiktajā gadījumā.  1. Eiropas kopienas EuroDomain telekomunikāciju tīkla TESTA-ng lokālā domēna pieslēguma punkta (LDCP – Local Domain Connection Point) infrastruktūras izvietošanu LVRTC datu centrā un piekļuves pie TESTA-ng tīkla administrēšanu un uzraudzību; nodrošina Eiropas kopienas (EK) EuroDomain telekomunikāciju tīkla sTESTA lokālā domēna pieslēguma punkta (LDCP – Local Domain Connection Point) infrastruktūras izvietošanu LVRTC datu centrā Krišjāņa Valdemāra ielā 110, Rīgā un piekļuves pie sTESTA tīkla administrēšanu un uzraudzību. Deleģējums tiek veikts ievērojot 2010.gada 23.jūlija Ministru kabineta noteikumus Nr.649 “Par Saprašanās memorandu starp Eiropas Komisiju un Latvijas Republikas Satiksmes ministriju par kvalitātes un drošības prasību savietojumu ar sTESTA tīklu, kas tiek nodrošināts IDABC programmas ietvaros”. 2. veic valsts elektronisko sakaru pakalpojumu centra (turpmāk – VESPC) izveidi un uzturēšanu un darbību, kas ietver tehnisko līdzekļu un pakalpojumu kopumu un kas nodrošina valsts institūcijām infrastruktūru ar augstu konfidencialitāti, integritāti un pieejamību valsts informācijas sistēmām un IKT pakalpojumu sniegšanu saskaņā ar deleģēšanas līgumu, kas 2016.gada 22.augustā noslēgts starp Satiksmes ministriju un LVRTC. Saskaņā ar Ministru kabineta 2019.gada 9.jūlija rīkojumu Nr.344 “Par ārkārtas situāciju valsts elektronisko sakaru tīkla izbūves un elektronisko sakaru pakalpojumu centra izveides deleģēšanu valsts akciju sabiedrībai “Latvijas Valsts radio un televīzijas centrs”” starp LVRTC un Satiksmes ministriju parakstīts deleģēšanas līgums par VESPC izveidi un uzturēšanu un darbību uz 15 gadiem – no 2019.gada 2.septembra līdz 2035.gada 31.decembrim; 3. nodrošina valsts apmaksātus uzticamības pakalpojumus (drošu elektroniskā paraksta un elektroniskās identifikācijas) pakalpojumu Pilsonības un migrācijas lietu pārvaldes izsniegtajām personu apliecībām saskaņā ar Personu apliecinošu dokumentu likuma 5.panta ceturto daļu, Ministru kabineta 2012.gada 21.februāra noteikumu Nr.134 “Personu apliecinošu dokumentu noteikumi” 11. un 32.punktu. Atbilstoši Ministru kabineta 2016.gada 1.septembra rīkojuma Nr.497 “Grozījums Elektronisko identifikācijas karšu koncepcijā” 3.punktam, Pilsonības un migrācijas lietu pārvaldei tika dots uzdevums noslēgt deleģēšanas līgumu ar valsts akciju sabiedrību "Latvijas Valsts radio un televīzijas centrs" par sertifikācijas pakalpojumu piegādi elektronisko identifikācijas karšu (personas apliecību) izsniegšanas nodrošināšanai, paredzot, ka līguma darbības termiņš ir 10 gadi. Minētais deleģējuma līgums noslēgts 2016.gada 29.decembrī; 4. Saskaņā ar Ministru kabineta 2009.gada 28.aprīļa noteikumiem Nr.365 “Noteikumi par pasta, radio, televīzijas un citu plašsaziņas līdzekļu darba nodrošināšanu valsts apdraudējuma gadījumā” valsts apdraudējuma gadījumā LVRTC jānodrošina vismaz Latvijas Radio pirmās programmas un Latvijas Televīzijas pirmās programmas izplatīšana visā Latvijas teritorijā; 5. Saskaņā ar 2018.gada 10.decembrī noslēgto deleģēšanas līgumu starp LVRTC un Nacionālajiem bruņotajiem spēkiem, LVRTC deleģēts izveidot un uzturēt Globālās jūras negadījumu un drošības sistēmas (GMDSS), Automātiskās identifikācijas sistēmas (AIS) sakaru tīklu, raidītāju, uztvērēju un infrastruktūras tīklu, datu centru, skaitļošanas sistēmas un koordinācijas centru; 6. Saskaņā ar Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma 12.panta devīto daļu un Ministru kabineta 2019.gada 9.aprīļa noteikumiem Nr.155 “Tabakas izstrādājumu izsekojamības sistēmas noteikumi” LVRTC veic Komisijas 2017.gada 15.decembra Īstenošanas regulā (ES) 2018/574 par tehniskajiem standartiem attiecībā uz tabakas izstrādājumu izsekojamības sistēmas izveidi un darbību noteikto unikālo identifikatoru izdošanu.   Starp iepriekš norādītajiem deleģētajiem un normatīvajos aktos tieši noteiktajiem uzdevumiem, LVRTC valsts kritiskās informācijas tehnoloģiju un sakaru nodrošināšanas jomā veic uzdevumus, kas saistīti arī ar valsts drošības funkciju nodrošināšanu atbilstoši Elektronisko sakaru likuma 1.panta 52. un 91.punktam un ievērojot Valsts pārvaldes iekārtas likuma 42.panta trešās daļas 2.punktā noteikto.  LVRTC ir uzticama, 100% valstij piederoša kapitālsabiedrība, kuras kapitāla daļu turētāja ir Satiksmes ministrija, turklāt saskaņā ar Elektronisko plašsaziņas līdzekļu likuma 13.panta pirmajā prim daļā noteikto LVRTC akcijas nedrīkst atsavināt, kas nodrošina papildus izveidotās infrastruktūras un sniegto pakalpojumu drošību. Ņemot vērā minēto var secināt, ka LVRTC ir vienīgais Latvijas Republikā elektronisko sakaru pakalpojumu sniedzējs, kas var nodrošināt valsts drošībai nepieciešamo stabilitāti sniedzot elektronisko sakaru pakalpojumus.  Ņemot vērā visu iepriekš minēto un pamatojoties uz Publiskas personas kapitāla daļu un kapitālsabiedrību pārvaldības likuma 1. panta pirmās daļas 18. punktu un 7. pantu, LVRTC vispārējais stratēģiskais mērķis ir nosakāms šāds: nodrošināt un attīstīt augstas pieejamības, integritātes un drošības informācijas un komunikācijas tehnoloģiju infrastruktūru un pakalpojumus, stiprinot valsts efektīvu pārvaldi, drošību un sekmējot tautsaimniecības izaugsmi. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija un LVRTC. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts institūcijas, kas ir LVRTC klienti, elektronisko sakaru komersanti |
| 2. | Tiesiskā regulējuma ietekme uz tautsaimniecību un administratīvo slogu | MK rīkojuma projekts Par valsts akciju sabiedrības “Latvijas Valsts radio un televīzijas centrs” vispārējo stratēģisko mērķi” neatstāj ietekmi uz tautsaimniecību, jo nemaina esošo elektronisko sakaru pakalpojumu nozares institucionālo struktūru. MK rīkojums arī neatstās papildu ietekmi uz administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Atbildīgā institūcijas: LVRTC un Satiksmes ministrija kā kapitālsabiedrības akciju turētāja un elektronisko sakaru politikas veidotāja. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Satiksmes ministrs T.Linkaits

....... .............

........@sam.gov.lv